Maabae mar mechiu kĩare basid̶au Gerasa druad̶e.
Jesús jãbad̶ebena ed̶aa wãsiid̶e ara maud̶e ẽbẽra jai kachirua uru b̶uu ichimaa neesii.
Mau ẽbẽra biud̶arã jau b̶ubadaumare chob̶ead̶e b̶uabachii.
Ab̶au bid̶a ichi ome poyaad̶aka basii,
kaenaba jʉ̃ʉduu sid̶a.
Bes ãrea ichi kaenaba jʉ̃rʉ maud̶e jua jʉ̃bachid̶amina ab̶aed̶e joma tuikuabachii.
Ichi ome ab̶au bid̶a poyaad̶aka basii.
Ãyadaa maud̶e ẽsabud̶e ead̶e nibabachii maud̶e biud̶arã jau b̶ubadaumare.
Ara istu mooba drʉkuabachii.
Ichiba kaitawẽeba Jesús unusiid̶e pira neesii.
Jesús daad̶e õdarrd̶e kob̶eeped̶a,
jĩwa jarasii:
—Dachi Mechiu Warr,
Jesús,
¿sakãe mʉ joe b̶uma?
¡Michuburia,
Dachi Akõre daad̶e jarase mʉ biꞌiwãe b̶eebiibai!
Maka berreasii Jesusba ichimaa naka jara b̶uasiid̶eeba:
«¡Jauri kachirua,
nau ẽbẽra kakuad̶ebena awara wãse!»
Maabae Jesusba chi jai kachiruamaa id̶isii:
—¿Bichi trʉ̃ kaima?
Chi jai kachiruaba panausii:
—Mʉ trʉ̃ Legionbʉ,
dai ãread̶eeba.
Maud̶e chi jai kachiruaba Jesusmaa chi chuburia id̶isii mau druad̶ebena duabʉirãamera.
Mau kaita eakarr jãkaa sinarã ãrea komaa panasid̶au.
Maud̶eeba chi jai kachiruarãba Jesusmaa naka chi chuburia id̶isid̶au:
—Dai jãarã sina kakuad̶e ed̶a wãbiáse.
Jesusba makabiasii.
Mau mukĩra kakuad̶ebena awara wãd̶aped̶a sinarã kakuad̶e ed̶a wãsid̶au.
Maabae chi sina pira wãurid̶aped̶a eakarrd̶ebena doed̶aa jĩichoad̶aped̶a ʉ̃yaba jãri kinisid̶au.
Chi sinarã beraa 2.000 basii.
Maud̶e chi sina nu panad̶a pira wãsid̶au.
Ãchiba unuped̶aad̶a nebʉrʉsid̶au chi puurud̶ebenarãmaa maud̶e puuru joma aude ara kaita b̶eemaa.
Maarãba chi makad̶a ichiad̶e neesid̶au.
Jesús b̶uumaa neesid̶aud̶e,
mau mukĩra jai kachiruarã uru b̶uad̶a unusid̶au.
Mau paru jʉ̃ped̶a akʉ b̶uu maud̶e kĩrabia b̶uu unusid̶aud̶e,
perasid̶au.
Chi mau unuped̶aad̶aba waabenarãmaa nebʉrʉsid̶au chi jai kachirua uru b̶uad̶a maud̶e sinarã ome kãare sãad̶a.
Maud̶eeba Jesusmaa chi chuburia id̶isid̶au ãchi druad̶ebena ãyaa wãmera.
Jesús jãbad̶e atausiid̶e chi jai kachirua uru b̶uad̶aba chi chuburia id̶isii ichi ome wãi baita.
Maamina Jesusba ida wãbiibasii.
Maumaarã jarasii:
—Deed̶aa wãped̶a bichi ẽbẽrarãmaa jarase Dachi Mechiuba bichi ome ne ãrea waud̶a.
Maarãmaa nebʉrʉse saka ichiba bichi ãrea kĩra chuburiasii.
Ara makʉd̶e chi jai kachirua uru b̶uad̶a wãped̶a joma Decápolis druad̶e nebʉrʉbachii Jesusba ichi ome ne ãrea waud̶a.
Maud̶eeba jomaurãba kuitaa kʉ̃risiad̶aabasii.